**ATAT MI-ESTI DE DEPARTE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ATÂT MI-EŞTI DE DEPARTE!!!

E cerul mai albastru şi soarele zâmbeşte

Când te zăresc pe tine, nespus de dulce zână.

Atunci simt cum iubirea în sufletul meu creşte

Imensă, arzătoare, ciudată şi păgână.

Şi cum să fie altfel când eşti aşa frumoasă

Când părul tău îmi pare un freamăt de zefir

Pornit să încunune a zorilor crăiasă

Ce-a coborât din basme, pe trepte de porfir?

Dacă surâzi gingaşă, vin razele de soare

Să-ţi mângâie obrajii cu-a lor lumină caldă.

Şi-abia de te ating şi prind să se-nfioare

Când mări fără de margini în ochii tăi se scaldă.

A gurii tale şoaptă e şopot de izvor

Ce l-aş sorbi cu sete, cu dor nepotolit,

Doar tu eşti visul candid pe care îl ador

Şi doar în ochii tăi e locul meu iubit.

Atâta mi-e de dor şi-atât mi-eşti de departe

Iubita mea din stele cu nume cântător,

Vin visele tăcute la tine să mă poarte.

Atât mi-eşti de departe şi-atât îmi e de dor!